雲頂山
作者：呂陶
朝代：宋

paragraphs: 崎嶇上層山，十里到巍頂。
天形露空闊，物態蓄深靜。
羣峰峙其旁，儼若挈裘領。
廣野闢於下，誰爲畫廬井。
殿閣聳盛觀，松檜富清景。
蕭然古佛界，邈矣真仙境。
枯株吐芽蘖，晴雲發祥慶。
盡手矜妙逸，詩毫事奔騁。
乘高縱閒目，幽意適遐迴。
班班見彷彿，歷歷可窮省。
茲山介兩蜀，鎮壓猶巨屏。
南連三峨巔，北距雙劍嶺。
東西數萬里，高下幾千頃。
地産號充盈，天時與康靖。
民間豐歲樂，事外化日永。
攬轡一登臨，茲焉聊賦詠。